OpenLLM-France/wikimedia huggingface dataset:
# Tamames

Tamames és un municipi de la província de Salamanca, a la comunitat autònoma de Castella i Lleó. Limita al Nord amb Abusejo i La Sagrada, a l'Est amb Berrocal de Huebra i Tejeda y Segoyuela, al Sud amb Aldeanueva de la Sierra i El Cabaco i a l'Oest amb Puebla de Yeltes i Sepulcro-Hilario.

## Enllaços externs

* Enllaç a Wikisalamanca
# Rachele Bruni

Rachele Bruni (Florència, 4 de novembre de 1990) és una nedadora italiana, especialitzada en carreres de llarga distància en aigües obertes.
En els Jocs Olímpics de 2016 a Rio de Janeiro, Bruni va guanyar la medalla de plata en la marató de 10 quilòmetres, per darrere de Sharon van Rouwendaal. Al principi va acabar en tercera posició, just darrere de la campiona del món Aurélie Muller, que va ser desqualificada per obstruir Bruni en la línia de meta. Va dedicar la seva medalla a la seva xicota.
Ha sigut vuit vegades medallista del Campionat europeu de natació en aigües obertes.

## Referències

* ↑ «BRUNI Rachele - Olympic Marathon Swimming | Italy», 22-09-2016. Arxivat de l'original el 2016-09-22. [Consulta: 19 setembre 2020].
* ↑ "Rio Olympics 2016: Sharon van Rouwendaal wins open water swim; Keri-Anne Payne seventh".
* ↑ Keith, Braden (August 15, 2016).
* ↑ "Olimpiadi, Rachele Bruni dedica la sua medaglia d'argento alla compagna Diletta: "Troppi pregiudizi, io vivo serena"" [Olympic games, Rachele Bruni dedicates her silver medal to her girlfriend Diletta: "Too many prejudices, I live a nice life"].
* ↑ Anderson, Jared (July 16, 2016).
# Portada/article maig 9
## Croada contra la Corona d'Aragó

La Croada contra la Corona d'Aragó va ser un conflicte bèl·lic que va durar del 1283 al 1285. La Croada fou declarada pel Papa Martí IV contra Pere el Gran, per la seva intervenció en els afers sicilians en contra de la voluntat papal. La major part del conflicte es desenvolupà en terres catalanes, tot i que els primers episodis van succeir a la frontera navarroaragonesa. Com a venjança, els catalans van atacar Mallorca i Occitània.
Pere el Gran va haver de lluitar contra el poderós exèrcit croat que donava suport a Felip III de França, fonamentalment compost per tropes del Regne de França, Regne de Mallorca i la República de Gènova únicament amb les tropes catalanes i valencianes, sense poder comptar amb la noblesa del Regne d'Aragó, que va abstenir-se de participar en el conflicte.
# William Berwick

William Berwick (Bradford, 11 de març de 1888 - Bangor, 13 de maig de 1944) va ser un matemàtic anglès.

## Vida i Obra

Berwick va estudiar al Clare College de la universitat de Cambridge entre el 1906 i el 1911, superant de forma brillant els seus exàmens de matemàtiques. Els dos cursos següents va ser professor de la universitat de Bristol i el 1916 va passar a la universitat de Bangor, en la qual va fer amistat amb George Ballard Mathews. Hi va romandre fins al 1920, excepte dos anys de la Primera Guerra Mundial, en els quals va treballar pel departament de guerra britànic.
En acabar la guerra va ser nomenat professor de la universitat de Leeds i el 1926 va tornar com catedràtic a la universitat de Bangor. Poc temps després la seva salut es va començar a deteriorar i el 1940 ja li era impossible complir els seus deures i va resignar.
Tot i que la seva obra és molt curta (tretze articles i una monografia), té interès en la teoria de nombres i altres temes relacionats. Les seves obres no son fàcils de llegir, tot i que l'exposició sigui lògica i clara, perquè considera que el lector ja coneix perfectament les bases d'allò que tracta.

## Referències

* ↑ Davenport, 1946, p. 75.
* ↑ Davenport, 1944, p. 265.
* ↑ Barrow-Jones, 2014, p. 91.
* ↑ Davenport, 1946, p. 75-76.
* ↑ Hawkins, 2008, p. Dictionary.
* ↑ Davenport, 1946, p. 79.

## Bibliografia

* Barrow-Jones, June. «Cambridge Mathematicians' Responses to First World War». A: David Aubin, Catherine Goldstein (eds.). The War of Guns and Mathematics (en anglès). American Mathematical Society, 2014, p. 59-124. ISBN 978-1-4704-1469-6.
* Davenport, H. «Prof. W. E. H. Berwick» (en anglès). Nature, Vol. 154, Num. 3904, 1944, pàg. 265. DOI: 10.1038/154265a0. ISSN: 1476-4687.
* Davenport, H. «W. E. H. Berwick» (en anglès). Journal of the London Mathematical Society, Vol. 21, Num. 1, 1946, pàg. 74-80. DOI: 10.1112/jlms/s1-21.1.74. ISSN: 1469-7750.

## Enllaços externs

* O'Connor, John J.; Robertson, Edmund F. «William Berwick» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Hawkins, Thomas. «Berwick, William Edward Hodgson». Complete Dictionary of Scientific Biography, 2008. [Consulta: 19 agost 2020]. (anglès)
# Objetivo Birmania

Objectivo Birmania va ser un grup musical espanyol que va viure dues etapes diferenciades:De 1982 a 1986 van ser una formació amb quatre instrumentistes masculins, i tres veus femenines, una solista i dues coristes conegudes com les Birmettes. El 1987, es va produir un cisma en el grup que va provocar una lluita entre les dues meitats pel nom que es va resoldre en els tribunals. Els membres que es van fer amb els drets del nom van decidir seguir endavant amb el grup, mentre els altres es van dedicar a altres projectes o van abandonar la música. Després d'una convocatòria de càstings, el grup es va reformar i va reconvertir en un trio vocal femení. Aquesta nova versió de la formació, completament diferent en estructura i estil, va debutar el 1989. Objectivo Birmania se separaria definitivament al desembre de 1991.

## Discografia
### Àlbums

* 1984: Tormenta a las 10 (Warner)
* 1985: Todos los hombres son iguales (Warner)
* 1989: Los amigos de mis amigas son mis amigos (Epic)
* 1991: Los hombres no ligan (Epic)

### Senzills

* 1982: Shiwips (Rara Avis)
* 1983: Cocofunk (Rara Avis)
* 1984: Ves lo que pasa (La bola de cristal)
* 1984: Desidia
* 1984: Llorando hasta el amanecer
* 1984: No te aguanto más
* 1985: Baila para mí
* 1985: En un rincón del corazón
* 1985: Siroco
* 1986: Todos los hombres son iguales
* 1989: Los amigos de mis amigas son mis amigos
* 1989: A mi chico le gusta el inglés
* 1989: Mi último fracaso
* 1989: Qué importa la edad
* 1991: Con faldas y a lo loco
* 1991: Y yo con estos pelos (La más guapa de la fiesta)

## Bibliografia

* Varios autores. Pop español. Volumen 2. Años 80 y 90 (pp. 78-79). España: Ediciones Orbis, 2000. ISBN 84-402-2495-8.
* Varios autores. Pop español. El pop español de la «A» a la «Z» (pág. 153). España: Ediciones Orbis, 2000. ISBN 84-402-2509-1.
# El socialisme és bo

El socialisme és bo (xinès simplificat: 社会主义好, pinyin: shèhuìzhǔyì hǎo) és una cançó revolucionària xinesa composta el 1958 per Li Huanzhi, amb lletra de Xi Yang. Va ser creada en motiu del moviment anti-dretà.

## Referències

* ↑ Chen Lian. Li Huanzhi, Encyclopedia of China (Music & Dance Edition), 1st ed.
* ↑ K. R. Sharma. China: Revolution to Revolution. Mittal Publications, 1989, p. 245. ISBN 9788170991014.
* ↑ «‘Socialism is good, socialism is good!’: Chinese tourists raise eyebrows by singing revolutionary songs outside UN headquarters in New York». South China Morning Post, 02-05-2016. [Consulta: 8 desembre 2019].
# Tantalowodginita

La tantalowodginita és un mineral de la classe dels òxids que pertany al grup de la wodginita. Rep el nom per la composició i la seva relació amb la wodginita. El nom de tantalowodginita ja s'havia proposat el 1984 per a un nou mineral del grup de la wodginita. No obstant això, els mateixos autors van retirar la proposta reconeixent que l'espècimen tipus era wodginita i litiowodginita riques en tà (Ercit et al. 1992). El nom de tantalowodginita es va proposar anteriorment, el 1984, per a un nou mineral del grup de la wodginita (Ercit et al. 1984). No obstant això, els mateixos autors van retirar-ho formalment, reconeixent que l'espècimen tipus era una wodginita i litiowodginita rica en tàntal. El 2018, l'IMA va aprovar una nova espècie amb aquest nom.

## Característiques

La tantalowodginita és un òxid de fórmula química (Mn$^{2+}$$_{0.5}$◻$_{0.5}$)TaTa₂O₈. Va ser aprovada com a espècie vàlida per l'Associació Mineralògica Internacional l'any 2018. Cristal·litza en el sistema monoclínic. La seva duresa a l'escala de Mohs es troba entre 5 i 5,5.
L'exemplar que va servir per a determinar l'espècie, el que es coneix com a material tipus, es troba conservat a les col·leccions mineralògiques del museu de minerals i gemmes de Maine, amb el número de catàleg: mmgm-mp2-12-10-2016.

## Formació i jaciments

Va ser descoberta a la pedrera Emmons, situada al mont Uncle Tom, a Greenwood, dins el comtat d'Oxford (Maine, Estats Units). També ha estat descrita al dipòsit de Ponte Segade, a la localitat de Viveiro (Galícia, Espanya) i a la mina Tanco, al llac Bernic (Manitoba, Canadà). Aquests tres indrets són els únics de tot el planeta on ha estat descrita aquesta espècie mineral.

## Referències

* ↑ «Tantalowodginite» (en anglès). Mindat. [Consulta: 7 juliol 2021].
# Reducció a l'absurd

En matemàtica, la demostració per contradicció o per reducció a l'absurd (o en llatí, reductio ad absurdum) és un mètode indirecte. Aquest tipus de prova es fa assumint com a veritat el contrari del que volem provar, i aleshores arribant a una contradicció. En la lògica matemàtica, la prova de reducció a l'absurd es representa com:
    Si
       $S\cup \{p\}\vdash F$
    Aleshores
       $S\vdash \neg p$
o bé
    Si
       $S\cup \{\neg p\}\vdash F$
    Aleshores
       $S\vdash p$
I és p la proposició que volem provar o desaprovar i S és el conjunt d'axiomes donats com a certs i F la contradicció lògica.
La prova per contradicció és molt usada en teoremes d'existència. En alguns teoremes, només es coneix aquest mètode per demostrar-los, com en el cas de l'argument de diagonalització de Cantor, publicat el 1891 per Georg Cantor, que demostra la no enumerabilitat dels nombres reals.

## Exemple

Provar que existeixen infinits nombres primers.
Prova: suposem, pel mètode de contradicció, que existeixen n (una quantitat finita) de nombres primers p$_1$ < p₂ < ... < p$_n$.
Considerem el número x = p$_1$·p₂·...·p$_n$ + 1. El nombre x no és divisible per cap dels nombres p$_1$, p₂, ..., p$_n$ (el residu de la divisió sempre és 1). Aleshores, o bé x és nombre primer o bé existeix un nombre entre p$_n$ i x tal que divideix x (per exemple, en el cas x = 2·3·...·11·13 + 1, x no és primer, però el més petit dels seus factors és 59, que és més gran que 13). En qualsevol dels dos casos, hem trobat un nombre primer més gran del nombre que havíem suposat com a màxim nombre primer, i això contradiu la nostra hipòtesi inicial que existeixen només n nombres primers.
Aleshores, la nostra hipòtesi inicial està errada i, per tant, existeixen infinits nombres primers.

## Altres utilitats possibles

A part de les seves aplicacions per a la ciència i les matemàtiques, el mètode de reducció a l'absurd també és utilitzat (si bé per altres mètodes no científics) per la dialèctica i per la religió, com a aparents demostracions de certs dogmes. Entre els filòsofs que utilitzaren d'aquesta forma aquest mètode de deducció, hi ha Sòcrates, Procle i Anselm de Canterbury.
# Portada/article maig 4
## Escultura gòtica

L'escultura gòtica representa la segona de les principals escoles internacionals d'escultura europea que es va desenvolupar a l'edat mitjana, aproximadament des de mitjans del segle xii fins al segle xvi. Fou un tipus d'escultura que evolucionà a partir de l'estil romànic i que més endavant es "dissoldria" en el que seria l'escultura del Renaixement i el manierisme.
L'escultura gòtica va néixer estretament vinculada a l'arquitectura, com s'observa en la decoració de les grans catedrals i d'altres edificis religiosos, però amb el temps va anar guanyant independència.
# William Binney

William Edward Binney (Pennsilvània, 11 de setembre de 1943) és un matemàtic expert en sistema de criptografia, analista i desxifrador de codis que va treballar durant 30 anys per a l'Agència de Seguretat Nacional (NSA) del govern dels Estats Units, arribant a ocupar-ne el càrrec de director tècnic. Als anys 90 va liderar el desenvolupament del projecte ThinThread, un sofisticat sistema d'anàlisi de dades per a la intel·ligència nord-americana que permetia proporcionar pistes de possibles amenaces terroristes de manera legal. El programa feia servir una tècnica d'encriptació de la informació per evitar violar la privadesa dels ciutadans i recopilar únicament informació sobre sospitosos. Va renunciar al càrrec el 31 d'octubre de 2001, després de més de 30 anys amb l'agència, per estar en contra de la política del govern i les seves decisions secretes, i va començar a denunciar públicament l'ús indegut i il·legal de les eines d'anàlisis que ell mateix havia contribuït a crear, convertint-se en una de les figures més importants de whistleblower (la figura de l'alertador, que informa sobre possibles irregularitats o actes il·lícits comesos en el seu àmbit laboral, dins el sector públic o privat, que afecten el bé comú) dels últims vint anys. Va ser dels crítics de més alt perfil durant l'administració de George W. Bush.
Binney segueix parlant durant la presidència de Barack Obama sobre les polítiques de recopilació de dades de la NSA, i continua fent entrevistes en els mitjans de comunicació en relació amb les seves experiències i les seves opinions sobre intercepcions de comunicacions per part d'organismes governamentals dels ciutadans estatunidencs. Binney ha atestat en una declaració jurada que la NSA és una violació deliberada de la Constitució dels Estats Units.

## Prems i reconeixements

* 2015, Premi Sam Adams

## Referències

* ↑ Video-Interview by
* ↑ «Three NSA Whistleblowers Back EFF's Lawsuit Over Government's Massive Spying Program», 02-07-2012. [Consulta: 11 maig 2013].
# Neoguillauminia

Neoguillauminia és un gènere monotípic que pertany a la família de les euforbiàcies. La seva única espècie: Neoguillauminia cleopatra és endèmica de Nova Caledònia.

## Taxonomia

Neoguillauminia cleopatra va ser descrita per (Baill.) Croizat i publicat a Philippine Journal of Science 64: 398. 1938.

### Sinonímia

* Euphorbia cleopatra Baill.

## Referències

* ↑ Neoguillauminia a PlantList
* ↑ «Neoguillauminia». Tropicos.org. Missouri Botanical Garden. [Consulta: 5 novembre 2012].
* ↑ «Neoguillauminia a». World Checklist of Selected Plant Families. [Consulta: 5 novembre 2012].
# Szabolcs-Szatmár-Bereg

Szabolcs-Szatmár-Bereg és una província (megye) del nord-est d'Hongria. Limita amb els estats d'Eslovàquia, Ucraïna i Romania, i amb les províncies hongareses de Hajdú-Bihar i Borsod-Abaúj-Zemplén. L'any 2001 tenia 572.423 habitants. La seva capital és Nyíregyháza.
# Redpoint

Redpoint (en gaèlic escocès:An Rubha Dearg) és un petit assentament al nord-oest dels Highlands, Escòcia. Pren el seu nom de Red Point, un baix promontori cap al sud, que marca un gir a la costa d'orientació oest a sud-est, ja que es converteix en Loch Torridon.
Redpoint es troba a uns 10 milles (16 km) al sud-oest de Gairloch, al final de la carretera B8056. Un camí que surt de la carretera condueix a un mirador des del qual és possible (en un dia clar) veure gairebé tota la costa oriental de l'Illa de Skye.
Els pobles de South Erradale, Opinen i Port Henderson són el nord per la carretera de la costa B8056.
# Complement agent

El complement agent és la funció sintàctica pròpia de les oracions en veu passiva. Consta d'un sintagma nominal o equivalent introduït per la preposició «per». En l'oració activa corresponent fa de subjecte, i com que tradicionalment el subjecte sol tenir el paper de ser l'agent que realitza l'acció expressada pel verb, el complement de la passiva ha rebut aquest nom.
# William Bell Scott

William Bell Scott (12 de setembre de 1811 – 22 de novembre de 1890) fou un pintor escocès que pintava a l'oli, aquarel·la, i de vegades amb la tècnica del gravat. També va ser poeta i professor d'art, i les seves memòries publicades pòstumament donen una viva imatge de la vida en el cercle dels prerafaelites; fou amic molt proper de Dante Gabriel Rossetti.
Després de criar-se a Edimburg, va marxar a Londres, i des de 1843 fins al 1864 va ser director de l'Escola d'Art pública de Newcastle upon Tyne, on va afegir temes industrials al seu repertori de paisatges i pintura històrica. Va ser un dels primers artistes britànics que va representar àmpliament els processos de la Revolució Industrial. Va tornar a Londres, on va treballar per al Departament de Ciència i Art fins al 1885.
Va pintar un cicle de temes històrics barrejats amb escenes de la indústria moderna pel Wallington Hall de Northumberland (actualment National Trust), les seves obres més conegudes, i un cicle purament històric pel castell de Penkill a Escòcia. No va pintar massa retrats, però el seu impactant retrat del seu amic Algernon Charles Swinburne és la imatge icònica del poeta. Els seus aiguaforts eren majoritàriament dissenyats per il·lustrar els seus llibres.

## Referències

* ↑ Andrew Wilton & Anne Lyles, The Great Age of British Watercolours, 1750–1880, p. 321, 1993, Prestel, ISBN 3791312545

## Enllaços externs

* William Bell Scott biography
* William Bell Scott at Future Museum, South West Scotland.
* «Scott, William Bell». A: Dictionary of National Biography. Londres: Smith, Elder & Co, 1885–1900.
# Llatzeret del Port de Tarragona

El Llatzeret del Port de Tarragona és un edifici sanitari construït a començaments del segle xix per tal d'aïllar tripulacions i mercaderies. Trobem la primera referència documental en un projecte de 1802. Ja surt com si tingués activitat en un plànol de la ciutat de l'any 1827, on apareix localitzat l'edifici en terrenys de la platja del port, a ponent de la ciutat, ben a prop de les ruïnes del fortí del Francolí i de les restes de les cortines del baluard de sant Carles. Estava situat lluny de les habitatges de la nova població de la Marina, atès que la seva funció era prevenir el possible contagi provinent de persones i mercaderies de països amb malalties endèmiques o epidèmies.
El llatzeret estava integrat per quatre pavellons: un de central, habilitat com residència de professionals mèdics i farmacèutics a més de treballadors del port; un altre per a les persones en quarantena, el tercer per l'aireig de les mercaderies i el darrer destinat al cos de guàrdia.
Estava situat molt a prop de l'actual cruïlla entre el carrer Pere Martell i el carrer Reial. La part de platja que tot just quedava al davant era coneguda com la Platja del Llatzeret i s'estenia per tot el front de l'actual barri del Serrallo. Als anys 70 del segle xix el llatzaret ja no s'utilitzava com a tal, encara que es mantenia l'edifici per a altres usos.

## Bibliografia

* Adserà Martorell, Josep. (1990) La Junta de Sanidad del Puerto de Tarragona. Año 1771.Tarragona: Port de Tarragona, 1990.
* Ballester Baiges, Lluís (2005). "El Llatzeret del Port de Tarragona". A: Kesse. Tarragona : Cercle d'Estudis Històrics i Socials Guillem Oliver del Camp de Tarragona. Núm. 38 (juny). p. 25-33
* Escoda Múrria, Coia ; Ballester, Lluís. (2005): El naixement dels barris del Port. Tarragona : Centre d'Estudis Marítims i d'activitats del Port. ISBN 846094946X
# Obukhovski

Obukhovski (en rus: Обуховский) és un poble (un possiólok) de l'óblast d'Astracan, a Rússia, segons el cens del 2010 tenia 97 habitants.

## Referències

* ↑ Карта села Бирючек в Астраханской области
* ↑ «Всероссийская перепись населения 2010 года. 1. Численность и размещение населения Астраханской области». Arxivat de l'original el 2018-08-27. [Consulta: 18 març 2019].
* ↑ Расстояние от Бирючека до Камызяка
# Eleccions legislatives belgues de 1999

Les Eleccions legislatives belgues de 1999 es van celebrar el 13 de juny de 1999 per a renovar els 150 membres de la Cambra de Representants i els 40 del Senat.
Es formà un govern de coalició presidit pel liberal Guy Verhofstadt del Vlaamse Liberalen en Democraten amb el Parti Réformateur Libéral, els socialistes de Flandes i de Valònia i els ecologistes Groen i Ecolo.

## Resultats a la Cambra de Representants

| Partits | Partits | Cambra | Cambra | Cambra | Cambra | Cambra | Cambra |
| Partits | Partits | Vots | +/- | % | +/- | Escons | +/- |
| | Vlaamse Liberalen en Democraten | 888,861 | | 14.3 | | 23 | |
| | Christelijke Volkspartij | 875,455 | | 14.1 | | 22 | |
| | Parti Socialiste | 631,653 | | 10.2 | | 19 | |
| | PRL – FDF | 630,219 | | 10.1 | | 18 | |
| | Vlaams Blok | 613,399 | | 9.9 | | 15 | |
| | Socislistische Partij | 593,372 | | 9.5 | | 14 | |
| | Ecolo | 457,281 | | 7.4 | | 11 | |
| | Agalev | 434,449 | | 7.0 | | 9 | |
| | Partit Social Cristià | 365,318 | | 5.9 | | 10 | |
| | Volksunie | 345,576 | | 5.8 | | 8 | |
| | Front National | 90,401 | | 1.5 | | 1 | |
| | Vivant | 130,701 | | 2.0 | | | |
| | Parti Communiste | 23,081 | | 0.4 | | | |
| | Front Nouveau de Belgique | 22,491 | | 0.4 | | | |
| | Partit dels Treballadors de Bèlgica | 30,930 | | 0.5 | | | |
| | PNPB (Paul Marchal) | 20,802 | | 0.3 | | | |
| | Altres | 60,085 | | 1.0 | | | |
| Total (participació 90,6%) | Total (participació 90,6%) | 6,214,074 | | 100,00% | | 150 | |
| Font: IBZ. ||||||||

## Resultats al Senat

| Partits | Partits | Senat | Senat | Senat | Senat | Senat | Senat |
| Partits | Partits | Vots | +/- | % | +/- | Escons | +/- |
| | Vlaamse Liberalen en Democraten | 952,116 | | 15.4 | | 6 | |
| | Christelijke Volkspartij | 913,508 | | 14.7 | | 6 | |
| | PRL – FDF | 654,961 | | 10.6 | | 5 | |
| | Parti Socialiste | 597,890 | | 9.7 | | 4 | |
| | Vlaams Blok | 583,208 | | 9.4 | | 4 | |
| | Socialistische Partij | 550,657 | | 8.9 | | 4 | |
| | Ecolo | 458,658 | | 7.4 | | 3 | |
| | Agalev | 438,931 | | 7.1 | | 3 | |
| | Partit Social Cristià | 374,002 | | 6.0 | | 3 | |
| | Volksunie | 317,830 | | 5.1 | | 2 | |
| | Vivant | 123,498 | | 2.0 | | | |
| | Front National | 92,924 | | 1.5 | | | |
| | Partit dels Treballadors de Bèlgica | 35,493 | | 0.6 | | | |
| | Front Nouveau de Belgique | 23,382 | | 0.4 | | | |
| | Parti Communiste | 21,991 | | 0.4 | | | |
| | PNPB (Paul Marchal) | 26,124 | | 0.5 | | | |
| | Altres | 29.198 | | 0,5 | | | |
| Total (participació 90,6%) | Total (participació 90,6%) | 6,194,371 | | 100,00% | | 40 | |
| Font: IBZ. ||||||||

## Referències

* ↑ «Eleccions legislatives belgues de 1999». GEC. [Consulta: 11 juny 2024].
# Refugi del Pradell

El refugi del Pradell és un refugi de muntanya a 2.115 m d'altitud del municipi de Lles de Cerdanya (Baixa Cerdanya) i situat al costat del torrent de Setut al vessant sud de la Tossa Plana de Lles.
Aquest refugi és tancat i cal demanar les claus al proper refugi Cap del Rec o directament a l'ajuntament de Lles de Cerdanya. Tot i així disposa d'una petita zona oberta amb xemeneia. És al final d'una de les pistes més conegudes de l'Estació d'esquí nòrdic de Lles.

## Referències

* ↑ Institut Cartogràfic i Geològic de Catalunya